เงินบาทปิด 32.41/42
ธนาคารกรุงศรีอยุธยา รายงาน เงินบาทปิด 32.41/42 แกว่งแคบทั้งวันไร้ปัจจัยใหม่กระเพื่อมตลาด
16 มิ.ย. 2553

ธนาคารกรุงศรีอยุธยา รายงาน เงินบาทปิด 32.41/42 แกว่งแคบทั้งวันไร้ปัจจัยใหม่กระเพื่อมตลาด
นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดเย็นนี้อยู่ที่ระดับ 32.41/42 บาท/ดอลลาร์ ทรงตัวจากช่วงเช้าที่เปิดตลาดที่ระดับ 32.40/41 บาท/ดอลลาร์ 
การเคลื่อนไหวของค่าเงินบาทวันนี้ค่อนข้างนิ่ง แกว่งตัวแคบมากเพียง 1-2 สตางค์ เนื่องจากไม่มีข่าวที่เป็นปัจจัยใหม่เข้ามาในตลาด ดังนั้นการซื้อขายเงินบาทวันนี้จึงค่อนข้างเงียบ
"เงินบาทปิดตลาดเย็นนี้ใกล้เคียงกับช่วงเช้า ตลาดพยายามจะทำให้ต่ำกว่า 32.40 บาทเมื่อตอนเช้านี้ แต่ไม่ผ่าน คนจึงไม่ค่อยอยากซื้อเท่าไหร่ วันนี้ขยับแค่ 1-2 สตางค์ แกว่งแค่ 32.40-32.42 ปัจจัยยังเดิมๆ ตลาดจึงไม่ค่อยสนใจ" นักบริหารเงิน กล่าว
ส่วนสกุลเงินต่างประเทศช่วงปิดตลาดเย็นนี้ เงินเยนอยู่ที่ระดับ 91.65/66 เยน/ดอลลาร์ ส่วนเงินยูโรอยู่ที่ระดับ 1.2302/2303 ดอลลาร์/ยูโร
คืนนี้ สหรัฐจะมีการรายงานข้อมูลเศรษฐกิจที่สำคัญ คือ กระทรวงพาณิชย์เปิดเผยข้อมูลการเริ่มสร้างบ้านและการอนุญาตก่อสร้างเดือน พ.ค., กระทรวงแรงงานเปิดเผยดัชนีราคาผู้ผลิต(PPI)เดือน พ.ค., ธนาคารกลางสหรัฐเปิดเผยข้อมูลการผลิตในภาคอุตสาหกรรมและอัตราการใช้กำลังการผลิตเดือนพ.ค. และสำนักงานสารสนเทศด้านการพลังงานของสหรัฐ(EIA)เปิดเผยตัวเลขสต็อกน้ำมันรายสัปดาห์
นักบริหารเงิน คาดว่าพรุ่งนี้เงินบาทจะเคลื่อนไหวอยู่ในกรอบ 32.40-32.50 บาท/ดอลลาร์ โดยยังไม่มีปัจจัยที่เป็นที่จับตาของตลาด เพราะหากข่าวไม่แรงจริงๆ จะไม่ผลกระเพื่อมตลาด คงเป็นแค่การประกาศตัวเลขเศรษฐกิจของสหรัฐตามปฏิทินปกติ